Pasiūlymas TARYBOS SPRENDIMAS dėl pozicijos, kurios Europos Sąjunga turės laikytis AKR ir ES ambasadorių komitete dėl Bendradarbiavimo žemės ūkio ir kaimo srityse techninio centro statuto /* COM/2012/0568 final - 2012/0273 (NLE) */





AIŠKINAMASIS MEMORANDUMAS 2010 m. gegužės 14 d. Sprendimu 2010/648/ES Taryba įgaliojo pasirašyti Susitarimą, kuriuo antrą kartą iš dalies keičiamas Kotonu partnerystės susitarimas. Kotonu susitarimo 95 straipsnio 3 dalimi Jungtinė AKR ir ES taryba įgaliojama priimti pereinamojo laikotarpio priemones dėl iš dalies pakeistų nuostatų, iki kol jos įsigalios. 2010 m. birželio 14 d. Sprendimu 2010/614/ES Taryba priėmė poziciją, kurios AKR ir ES ministrų tarybos posėdyje Europos Sąjunga turi laikytis dėl pereinamojo laikotarpio nuostatų, ir 2010 m. birželio 21 d. AKR ir ES ministrų tarybos sprendimu Nr. 2/2010 keičiamosios nuostatos laikinai taikomos nuo 2010 m. lapkričio 1 d. Per antrąją peržiūrą iš dalies pakeistas Susitarimo III priedas. Pirmiausia iš dalies pakeistos nuostatos dėl Bendradarbiavimo žemės ūkio ir kaimo srityse techninio centro (CTA) vykdomosios tarybos, siekiant sustiprinti valdymą ir supaprastinti sprendimų priėmimo procesą. Todėl reikėtų, atsižvelgiant į Susitarimo III priedą, kuris iš dalies pakeistas per antrąją peržiūrą, patikslinti CTA statutą. Be to, būtų naudinga pasinaudoti proga ir įtraukti aiškią nuorodą į taikytinas EPF finansines taisykles bei suderinti kai kurias statuto nuostatas su Įmonių plėtojimo centro statuto (CDE) nuostatomis. III priedo 3 straipsnio 5 dalyje nurodyta, kad AKR ir ES ambasadorių komitetas nustato CTA statutą. Iš dalies pakeistas statutas pridedamas kaip priedas prie Tarybos sprendimo pasiūlymo. Todėl Tarybos prašoma priimti pridedamą Tarybos sprendimo dėl pozicijos, kurios Europos Sąjunga turės laikytis AKR ir ES ambasadorių komitete dėl Bendradarbiavimo žemės ūkio ir kaimo srityse techninio centro statuto, pasiūlymą. 2012/0273 (NLE) Pasiūlymas TARYBOS SPRENDIMAS dėl pozicijos, kurios Europos Sąjunga turės laikytis AKR ir ES ambasadorių komitete dėl Bendradarbiavimo žemės ūkio ir kaimo srityse techninio centro statuto EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 208 straipsnį ir 218 straipsnio 9 dalį, atsižvelgdama į Komisijos pasiūlymą, KADANGI: (1) per antrąją nuostatų peržiūrą iš dalies pakeitus 2000 m. birželio 23 d. Kotonu pasirašytą, 2005 m. birželio 25 d. ir 2010 m. birželio 22 d. iš dalies pakeistą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (toliau – Kotonu susitarimas), buvo atnaujintas III priedas: peržiūrėtos Įmonių plėtojimo centro (CDE) ir Bendradarbiavimo žemės ūkio ir kaimo srityse techninio centro (CTA) funkcijos, taip pat paaiškintas ir sustiprintas šių tarnybų valdymas, visų pirma nurodant, kad priežiūrą vykdo Ambasadorių komitetas, ir nustatyta Vykdomosios tarybos atsakomybė; (2) 2010 m. birželio 21 d. AKR ir ES ministrų tarybos sprendimu Nr. 2/2010 patvirtinta, kad Susitarimas, kuriuo iš dalies keičiamas Kotonu susitarimas, laikinai taikomas nuo 2010 m. lapkričio 1 d.; (3) Bendradarbiavimo žemės ūkio ir kaimo srityse techninio centro (toliau – Centras) statutas turėtų būti atitinkamai patikslintas; (4) todėl turėtų būti nustatyta, kokios pozicijos Europos Sąjunga turi laikytis AKR ir ES ambasadorių komitete dėl Bendradarbiavimo žemės ūkio ir kaimo srityse techninio centro statuto, PRIĖMĖ ŠĮ SPRENDIMĄ: Vienintelis straipsnis Pozicija dėl Bendradarbiavimo žemės ūkio ir kaimo srityse techninio centro statuto pakeitimo, kurios Europos Sąjunga turi laikytis AKR ir ES ambasadorių komitete, grindžiama pridedamu sprendimo pasiūlymo projektu. Dėl neesminių Ambasadorių komiteto sprendimo projekto pakeitimų galima susitarti be papildomo Tarybos sprendimo. Priimta Briuselyje Tarybos vardu Pirmininkas PRIEDAS AKR ir ES AMBASADORIŲ SPRENDIMAS NR. ... /2012 dėl Bendradarbiavimo žemės ūkio ir kaimo srityse techninio centro statuto AKR IR ES AMBASADORIŲ KOMITETAS, atsižvelgdamas į 2000 m. birželio 23 d.[1] Kotonu pasirašytą, 2005 m. birželio 25 d.[2] ir 2010 m. birželio 22 d.[3] iš dalies pakeistą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (toliau – Kotonu susitarimas), ypač į jo III priedo 3 straipsnio 5 ir 6 dalis, KADANGI: (1) 2010 m. birželio 22 d. antrą kartą peržiūrėjus Kotonu susitarimą buvo atnaujintas jo III priedas: peržiūrėtos CDE ir CTA misija ir paaiškintas bei sustiprintas šių tarnybų valdymas, visų pirma nurodant, kad priežiūrą vykdo Ambasadorių komitetas, ir nustatyta Vykdomosios tarybos atsakomybė; (2) 2010 m. birželio 21 d. AKR ir ES ministrų tarybos sprendimu Nr. 2/2010 patvirtinta, kad Susitarimas, kuriuo iš dalies keičiamas Kotonu susitarimas, laikinai taikomas nuo 2010 m. lapkričio 1 d.; (3) todėl Bendradarbiavimo žemės ūkio ir kaimo srityse techninio centro (toliau – Centras) statutas turėtų būti atitinkamai patikslintas; (4) pagal Susitarimo III priedo 3 straipsnio 5 dalį Centro statutui nustatyti reikia priimti Ambasadorių komiteto sprendimą; remiantis Susitarimo 15 straipsnio 4 dalimi ir 16 straipsnio 2 dalimi, Ambasadorių komitetas Ministrų tarybos vardu turėtų priimti sprendimą, NUSPRENDĖ: Vienintelis straipsnis Priimamas Bendradarbiavimo žemės ūkio ir kaimo srityse techninio centro statutas, kuris prie šio sprendimo pridėtas kaip priedas. Europos Sąjunga ir AKR valstybės atitinkamai pagal savo kompetenciją turi imtis priemonių, būtinų šiam sprendimui įgyvendinti. Šis sprendimas įsigalioja kitą dieną po jo priėmimo dienos. AKR ir ES ambasadorių komiteto vardu Pirmininkas PRIEDAS Bendradarbiavimo žemės ūkio ir kaimo srityse techninio centro statutas 1 straipsnis Dalykas 1. Kaip apibrėžta Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo (toliau – Kotonu susitarimas) III priede, Centras yra bendra AKR ir ES techninė įstaiga. Ji turi juridinio asmens statusą ir visose Susitarimo Šalyse naudojasi plačiausiu teisnumu, pagal jų teisę suteikiamu tokiems pat juridiniams asmenims. 2. Centro darbuotojai naudojasi įprastomis privilegijomis, imunitetais ir priemonėmis, numatytomis 2 protokolo dėl privilegijų ir imunitetų 1 straipsnio antroje pastraipoje ir nurodytomis prie Kotonu susitarimo pridėtose VI ir VII deklaracijose. 3. Centras yra ne pelno įstaiga. 4. Centro pagrindinė būstinė laikinai yra Vageningene (Nyderlandai), o jo atstovybė – Briuselyje. 2 straipsnis Principai ir tikslai 1. Centras veikia vadovaudamasis Kotonu susitarimo nuostatomis ir tikslais. Jis siekia Kotonu susitarimo III priedo 3 straipsnyje nustatytų tikslų prižiūrint Ambasadorių komitetui. 2. Centras šiuos tikslus išsamiau išdėsto bendros strategijos dokumente. 3. Centras savo veiklą vykdo glaudžiai bendradarbiaudamas su Kotonu susitarime arba pridėtose deklaracijose nurodytomis institucijomis ir kitomis įstaigomis. Prireikus Centras gali kreiptis į regionines ir tarptautines institucijas, visų pirma esančias Europos Sąjungos arba AKR valstybėse, kurios vykdo su žemės ūkiu ir kaimo plėtra susijusią veiklą. 3 straipsnis Finansavimas 1. Kiek tai susiję su vystomojo bendradarbiavimo finansavimu, Centro biudžetas gali būti finansuojamas iš Europos plėtros fondo (EPF), kaip nustatyta Kotonu susitarimo I priede nurodytame finansiniame protokole. 2. Centras į savo biudžetą iš kitų šalių gali gauti papildomų išteklių, kurie naudojami Kotonu susitarime ir Centro parengtoje strategijoje nustatytiems tikslams pasiekti. 4 straipsnis Ambasadorių komitetas Ambasadorių komitetas yra Centro priežiūros institucija, kaip nurodyta Kotonu susitarimo III priedo 3 straipsnio 5 dalyje. Jis skiria Vykdomosios tarybos narius ir Vykdomosios tarybos siūlymu – Centro direktorių, stebi bendros Centro strategijos vykdymą ir Vykdomosios tarybos darbą. Ambasadorių komitetas patvirtina, kad direktorius įvykdė n+2 metų biudžetą. Kad galėtų patvirtinti biudžeto įvykdymą, Ambasadorių komitetas, remdamasis Vykdomosios tarybos rekomendacijomis, patikrina sąskaitas ir atsižvelgia į auditoriaus nuomonę bei direktoriaus pateiktus atsakymus. Ambasadorių komitetas gali bet kada pateikti klausimų dėl Centro sprendimų, juos peržiūrėti arba jiems prieštarauti. Vykdomoji taryba reguliariai teikia informaciją Ambasadorių komitetui, o šiam komitetui paprašius tai daro ir Centro direktorius. 5 straipsnis Vykdomoji taryba 1. Vykdomoji taryba įsteigiama, kad remtų, stebėtų ir kontroliuotų visą Centro techninę, administracinę ir finansinę veiklą. 2. Vykdomąją tarybą pariteto pagrindu sudaro šeši nariai – trys AKR valstybių piliečiai ir trys Europos Sąjungos piliečiai, kuriuos šalys atrenka ir skiria atsižvelgdamos į profesinę kvalifikaciją, įgytą žemės ūkio ir kaimo plėtros ir (arba) informacijos ir ryšių politikos, mokslo, valdymo ir technologijų srityse. 3. Po dvejų su puse metų pusė Vykdomosios tarybos narių pakeičiami naujais nariais. 4. Vykdomosios tarybos narius skiria Ambasadorių komitetas, laikydamasis savo nustatytų procedūrų, ne ilgesniam kaip penkerių metų laikotarpiui ir šiam laikotarpiui įpusėjus atlieka laikotarpio vidurio peržiūrą. 5. Kasmet Vykdomoji taryba sušaukia keturis eilinius posėdžius. Ambasadorių komiteto ar Vykdomosios tarybos pirmininko iniciatyva arba Centro direktoriaus prašymu, ji taip pat gali susirinkti, kai tai būtina jos užduotims vykdyti. Centras Vykdomajai tarybai teikia sekretoriato paslaugas. 6. Vykdomosios tarybos nariai savo užduotis vykdo savarankiškai, negali siekti gauti trečiųjų šalių nurodymų ar juos priimti bei veikia tik CTA interesais. Vykdomosios tarybos nario pareigos nesuderinamos su jokia kita Centro atlyginama veikla. 7. Pagal savo darbo tvarkos taisyklių nuostatas Vykdomosios tarybos nariai renka pirmininką ir pirmininko pavaduotoją ne ilgesniam kaip penkerių metų laikotarpiui. Pirmininkauja ta šalis (AKR ar Europos Sąjunga), kurios atstovas neužima Centro direktoriaus pareigų. Pirmininko pavaduotojo pareigos atitenka asmeniui, atstovaujančiam tai Šaliai, kurios atstovas neužima pirmininko pareigų. 8. Vykdomosios tarybos posėdžiuose dalyvauja Europos Komisijos, Europos Sąjungos Tarybos Generalinio sekretoriato paskirti stebėtojai ir AKR sekretoriato atstovas. 9. Vykdomoji taryba gali prašyti kitų Centro vadovų bei darbuotojų ir (arba) išorės ekspertų pateikti nuomonę konkrečiais klausimais. 10. Vykdomoji taryba priima sprendimus pagal savo darbo tvarkos taisykles paprasta dalyvaujančių arba atstovaujamų narių balsų dauguma. Kiekvienas Vykdomosios tarybos narys turi vieną balsą. Balsams pasiskirsčius vienodai, lemiamą balsą turi pirmininkas. 11. Rengiami kiekvieno posėdžio protokolai. Vykdomojoje taryboje vykstančios diskusijos yra konfidencialios. 12. Vykdomoji taryba priima savo darbo tvarkos taisykles ir apie jas praneša Ambasadorių komitetui. 6 straipsnis Vykdomosios tarybos užduotys 1. Vykdomoji taryba atidžiai stebi ir prižiūri Centro veiklą. Vykdomoji taryba atskaitinga Ambasadorių komitetui. 2. Vykdomoji taryba: (a) atsižvelgdama į EPF taisykles, nustato finansinius reglamentus ir teikia juos patvirtinti Ambasadorių komitetui; (b) atsižvelgdama į EPF taisykles, nustato ir patvirtina tarnybos nuostatus bei Centro veiklos taisykles ir teikia juos susipažinti Ambasadorių komitetui; (c) stebi Centro vykdomą veiklą ir užtikrina, kad būtų tinkamai vykdoma jo misija ir laikomasi taisyklių; (d) priima Centro metinę bei daugiametę programas ir biudžetą ir teikia juos susipažinti Ambasadorių komitetui; (e) teikia Ambasadorių komitetui reguliarias ataskaitas ir vertinimus; (f) priima bendrą Centro strategiją ir teikia ją susipažinti Ambasadorių komitetui; (g) patvirtina organizacinę struktūrą, personalo politiką ir organigramą; (h) tvirtina naujų darbuotojų priėmimą ir atnaujina, pratęsia arba nutraukia esamų darbuotojų sutartis; (i) tvirtina metines finansines ataskaitas ir perduoda jas, kartu su audito nuomone, susipažinti Ambasadorių komitetui; (j) tvirtina metines ataskaitas ir perduoda jas Ambasadorių komitetui, kuris tikrina, ar Centro veikla atitinka Susitarime jam nustatytus tikslus ir bendros strategijos dokumentą; (k) siūlo Ambasadorių komitetui skirti direktorių ir (l) praneša Ambasadorių komitetui visus svarbius klausimus, kylančius vykdant jos užduotis; (m) praneša Ambasadorių komitetui apie priemones, kurių imtasi atsižvelgus į pastabas ir rekomendacijas, pridėtas prie Ambasadorių komiteto sprendimo dėl biudžeto įvykdymo patvirtinimo. 3. Vykdomoji taryba konkurso, dėl kurio pateikti bent trys pasiūlymai, būdu trejų finansinių metų laikotarpiui atrenka tarptautiniu mastu pripažintą profesionalią audito įmonę. Jos auditoriai tikrina, ar metinės finansinės ataskaitos parengtos tinkamai ir laikantis tarptautinių apskaitos standartų ir ar jose tiksliai nurodoma Centro finansinė padėtis. Auditoriai taip pat nurodo, ar Centro lėšos valdomos patikimai. 4. Vykdomoji taryba teikia rekomendaciją Ambasadorių komitetui patvirtinti, kad direktorius įvykdė metinį biudžetą. 7 straipsnis Direktorius 1. Centrui vadovauja direktorius; jį penkerių metų kadencijai, kuri nepratęsiama, skiria Ambasadorių komitetas, atsižvelgdamas į Vykdomosios tarybos pasiūlymą. Į direktoriaus pareigas pakaitomis skiriami AKR valstybių ir ES piliečiai. Komiteto pirmininkai pasirašo direktoriaus skyrimo raštą. 2. Direktorius atsakingas už atstovavimą Centrui teisiniais ir instituciniais klausimais ir už Centro įgaliojimų ir užduočių vykdymą. 3. Direktorius atsakingas už tai, kad Vykdomajai tarybai patvirtinti būtų pateikta: (a) bendra Centro strategija; (b) metinės ir daugiametės veiklos ir (arba) darbo programos; (c) metinis Centro biudžetas; (d) metinės ataskaitos, periodinės ataskaitos ir vertinimai; (e) organizacinė struktūra, personalo politika ir organigrama ir (f) informacija apie naujų darbuotojų priėmimą ir apie esamų darbuotojų sutarčių atnaujinimą, pratęsimą arba nutraukimą. 4. Direktorius atsakingas už kasdienį Centro valdymą. Direktorius praneša Vykdomajai tarybai apie bet kokį Centro darbo tvarkos taisyklių pakeitimą. 5. Direktorius praneša Vykdomajai tarybai apie bet kokias rimtas problemas, su kuriomis jis susiduria eidamas savo pareigas, ir prireikus apie jas praneša Ambasadorių komitetui. 6. Prireikus ir užbaigus Tarnybos nuostatuose nurodytą procedūrą, Vykdomoji taryba tinkamai pagrįstu pasiūlymu gali siūlyti Ambasadorių komitetui atleisti direktorių. 7. Direktorius atsakingas už metinių finansinių ataskaitų pateikimą Vykdomajai tarybai ir jų perdavimą Ambasadorių komitetui. 8. Direktorius imasi visų tinkamų veiksmų pagal pastabas ir rekomendacijas, pridėtas prie Ambasadorių komiteto sprendimo dėl biudžeto įvykdymo patvirtinimo. [1] OL L 317, 2000 12 15, p. 3, 2000 m. birželio 23 d. pasirašytas Kotonu ir įsigaliojo 2003 m. balandžio 1 d. [2] OL L 287, 2005 10 28, p. 5, 2005 m. birželio 25 d. pasirašytas Liuksemburge ir įsigaliojo 2008 m. liepos 1 d. [3] OL L 287, 2010 11 4, p. 3, 2010 m. birželio 22 d. pasirašytas Uagadugu ir laikinai taikomas nuo 2010 m. lapkričio 1 d.